《夜中不成寐》
宋代·徐瑞

夜中不成寐，披衣步前庭。荣荣无尘杂，四面敞且平。

俯听众窍无，仰视疏星明。眇然寓其间，一粟浮大瀛。

滔滔汇众浊，涓流若为清。矧今六八年，华发日夜生。

平生信古学，及此将何成。妄动多险阻，深居来讥评。

和同岂不愿，矫揉非其情。世眼自丑好，千载有重轻。

所志不可移，坐待邻鸡鸣。

作者简介：徐瑞（1255～1325），字山玉，号松巢，江西鄱阳人。南宋度宗咸淳间应进士举，不第。祖父云岩、叔祖东绿皆善诗，叔父洁山居士，弟可玉、宗玉，从弟楚玉、兰玉皆有文才，次第任散官。所著则《松巢漫稿》，卒年七十一。吴存挽之曰：“善人已矣，空留千百年番水之名；后世知之，当在数十卷松巢之稿！”其见重于当时如此。后许竹南《有怀》诗云：“江北江南老弟昆，三生文会几评论。蚤知倾盖头俱白，悔不连床话共温。洲没草枯芳士歇，巢倾鹤去故枝存。至今惟有湾头月，照我溪南水竹村。”